**Pisanje sastavka – opis osobe**

Ako ste odradili sljedeće zadatke, mislim da s pisanjem sastavka neće biti problema:

- gledao/la sam film *Koko i duhovi*

- odabrao sam/la najdraži lik iz filma

- napisao/la sam u obliku natuknice izgled odabranog lika.

Pretpostavljam da već znate koja će biti tema vašeg sastavka. 😊

U sastavku ćete opisati osobu (lik) iz filma *Koko i duhovi* po vašem izboru.

Naslov sastavka – sastavak nazovi prema liku koji si odabrao/la.

Zajedno smo radili opis osobe i nemojte zaboraviti da vaš opis treba sadržavati:

**1. vanjski izgled:**

(stas (debljina, visina), odijevanje (odjeća, obuća, boje stil), držanje/gesta (hod, položaj, način na koji se kreće), pojedinosti (mimika (izraz lica), nešto zanimljivo, neobično

**2. unutarnje osobine:**

postupci lika, njegovo ponašanje (prema sebi, prema drugima, prema prijateljima)

- možete uključiti: što lik voli, što ne voli, što ga veseli, što ga rastužuje, način života…

Ovo su samo neke smjernice, naravno da uvijek možete dodati još nešto.

**U nastavku sam napisala najčešće pogreške. Molim vas da pažljivo pročitate i da ne griješite u istim stvarima.**

**1. IZGLED/KOMPOZICIJA SASTAVKA**

- vaš sastavak mora imati 3 dijela (uvod, središnji dio, završetak) – uvući prve rečenice

(u udžbeniku *Hrvatska krijesnica 5* na 10. stranici je to prikazano – slobodno se prisjetite teme *Kako napisati sastavak*)

**2. PRAVOPIS I GRAMATIKA**

- pripaziti na sljedeće (to su i najčešće pogreške u vašim sastavcima):

1. na kraju rečenice mora biti rečenični znak (nemojte zaboraviti točku, uskličnik ili upitnik na kraju rečenice)

2. česticu ne uz glagol pišemo odvojeno (ne voli, ne ide, ne piše, ne uči…)

3. naučili smo da ispred veznika a, ali, nego, no već PIŠEMO ZAREZ

4. pripazite na pisanje prijedloga s i sa (s mamom, sa sestrom, s Kokom, sa psom...) na 38. stranici u udžbeniku nalazi se pravopisni kutak koji sadrži pravila o pisanju prijedloga s i sa – slobodno provjerite

5. pripazite na instrumental društva i sredstva (Druži se s prijateljima. Koko ide biciklom.)

6. vokativ je padež obraćanja – odvajamo ga zarezom (Koko, dođi bliže!)

7. ne koristimo DA LI, već JE LI (Je li Koko ušao? Jesmo li dobro čuli?)

8. pripazite na deklinaciju imena Koko: Koko, Koka, Koku, Kokom (ne Kokijem, Kokija…)

**3. STIL PISANJA**

- nemojte ponavljati iste riječi

- ne počinjemo rečenicu s „Ja“

- koristite što više epiteta (sad smo naučili stupnjeve pa koristite i komparative i superlative)

- koristite usporedbe: hrabar kao lav, marljiv kao mrav, ponaša se kao da…

- možete upotrijebiti i personifikacije (neživom pridati ljudske osobine)

**Pripazite da vaš cijeli tekst bude opis osobe, a ne da krenete s opisom i onda započnete prepričavati radnju filma ili neki događaj vezan uz Koka.**

Na poveznici se nalazi Hrvatski pravopis (sve svoje nedoumice možete dodatno provjeriti):

<http://pravopis.hr/>

**Svoj ćete sastavak pisati u Word dokumentu i poslati mi kao privitak u privatnu poruku na Yammeru. Ako se ne snalaziš u Wordu, sastavak piši u bilježnicu, fotografiraj ga i pošalji, no pripazi da rukopis bude uredan i da se sve može i vidi pročitati.**

**Rok za slanje sastavka je do ponedjeljka do 9:00 sati.**

Na stranici škole nalaze se kriteriji vrednovanja, odnosno objašnjenja na koji ću način ocijeniti vaš sastavak.

Želim vam puno uspjeha i vjerujem da ćete to napraviti jako dobro! 😊